Núverandi met í flokki 10 manna liða er 34 : 54 : 30 og var sett í fyrra af liði Sensa , en það er tæplega 39 km/klst meðalhraði hringinn . Miðað við stöðuna í WOW cyclothon í ár , eiga 10 manna liðin sem eru fremst , World class og Airport direct , möguleika á að slá það met ? Liðin fóru nýlega um Skriðurnar norðan við Höfn í Hornarfirði , en þá er um 800 km búnir af keppninni og um 555 km eftir . Þá voru um 21 klst frá ræsingu og meðalhraðinn í kringum 38,1 km/klst . Þar af er búið að fara yfir allar heiðarnar , en einnig með hressilegan meðvind í bakið . Hins vegar ættu liðin að fá mótvind eftir Höfn og jafnvel stærstan hluta af Suðurströndinni að Krýsuvíkurveg ef veðurspáin breytist ekki ( mögulega verður hluti eftir Vík með hliðarvind ) . Til að ná metinu þarf sigurliðið að halda um 40 km/klst meðalhraða allt Suðurlandið , en það myndi skila mjög svipuðum tíma og þegar metið var sett í fyrra . Fari þeir á svipuðum meðalhraða og hingað til koma liðin í mark á um 35,5 klst . Þetta ætti að þýða að fyrstu lið gætu farið að koma í mark í 10 manna keppninni á milli 5:30 og 7:30 á morgun , eftir því hvaða meðalhraða þau halda . Rétt er að nefna að í fyrra var sigurliðið samferða tveimur öðrum liðum stærstan hluta hringsins sem hjálpar mikið til við að spara orku , enda þá fleiri til að vinna fremst og draga vagninn . Ljósmynd : Fremsti hópur við Goðafoss í nótt . Ljósmyndari / Rögnvaldur Már Helgason